ג'ית

גִ'ית (בערבית: جيت) הוא כפר פלסטיני בנפת קלקיליה, כ-20 ק"מ צפון מזרחית לעיר קלקיליה, בגובה 475 מ' מעל פני הים. ממערב לכפר הוקם היישוב קדומים. הכפר שוכן על כביש 55, על הדרך העתיקה בין יפו וקלקיליה לשכם, ושייך לנפת קלקיליה. מקור השם הוא כנראה במילה העברית גת (לייצור שמן או יין). ג'ית מזוהה עם גיתה הקדומה, הנזכרת אצל אוסביוס כמקום הולדתו של שמעון מאגוס, שפעל באימפריה הרומית בתקופת הקיסר קלאודיוס. בשנת 2011 התגלו בג'ית שני תבליטים של מנורות מהתקופה הביזנטית. מקורן ככל הנראה שומרוני. אשתורי הפרחי מהמאה ה-14, הזכיר את המקום בספרו: "לדרום שכם, כשתי שעות, על הר שאינו גבוה והוא לבדו, עיר ושמה ג'ית". בשנת 1596 נכלל המקום בשם "ג'יט ג'מאל", ברישומי המס של האימפריה העות'מאנית. האוכלוסייה מנתה 50 בתי אב, כולם מוסלמים והם שילמו מס בשיעור קבוע של 33.3% על תוצרת חקלאית והכנסות מזדמנות וכן מס קבוע לתושבי אזור שכם. באותה שנה התושבים שילמו מס בסך של 20,000 אקצ'ה. במפה המתארת את פלישת נפוליאון ב-1799, שנערכה על ידי פייר ז'קוטין, מופיע המקום ככפר בשם "Qarihagi" ‏(Quryet Jitt), ליד הדרך מיפו לשכם. בשנת 1870 כתב ויקטור גרן שיש בכפר בין 750 ל-800 אנשים. הוא ציין שיש הרבה בתים הרוסים שבחלקם יש אבנים מסותתות, עתיקות. בצידה הצפוני-מערבי של הגבעה מצא באר גדולה ששופעת כל השנה. בשנת 1882, במסגרת הסקר של SWP, תואר הכפר כך: "כפר אבן, בנוי היטב, ובתוכו בית גבוה, עומד על גבעה, ליד הכביש הראשי, מוקף זיתים. יש בו באר... התושבים יוצאי דופן באדיבותם". מתחילת שנות ה-2000 נרשמו עימותים רבים בין מתנחלים, לרוב מחוות גלעד, לבין תושבי הכפר. בשנת 2002 הוקם מאחז סמוך לכפר, ופונה על ידי כוחות הביטחון. בשנת 2008 טענו פלסטינים שתושבי חוות גלעד עקרו שתילי זית בכפר. תושבי המאחז הכחישו זאת. במרץ 2010 שלושה מתושבי חוות גלעד חמושים באלות ובמוטות ברזל, תקפו פעילי שמאל שהתלוו לחקלאים מהכפר. על פי עמירה הס, בשנת 2013 חיבלו מתנחלים מספר פעמים בעצי זית בכפר. ב-9 בינואר 2018 ביצעה חוליית מחבלים מארגון הטרור חמאס פיגוע ירי סמוך לצומת ג'ית, בו נרצח רזיאל שבח, תושב חוות גלעד. בשנת 2020 הפגינו מתנחלים בצומת ג'ית, מנעו תנועת כלי רכב פלסטינים והציתו שדה חקלאי. המשטרה עצרה שישה מפגינים. עם פרוץ מתקפת הפתע על ישראל ב-7 באוקטובר 2023, נחסמה היציאה משכם לכיוון צומת ג'ית. במרץ 2024 הסיר צה"ל את המחסום, ותושבים יהודים מהאזור הפגינו בצומת ג'ית נגד מהלך זה בטענה שיש בו סיכון ביטחוני. ב-15 באוגוסט 2024 עשרות מתנחלים, חלקם רעולי פנים, נכנסו לג'ית ויידו אבנים, השליכו בקבוקי תבערה והציתו רכבים ובתים. צעיר כבן 23 נורה למוות ואדם נוסף נפצע קשה. שלושה פלסטינים נוספים נפצעו כתוצאה מיידוי אבנים. בפרעות השתתפו חברי כיתת כוננות של חוות גלעד כשהם לבושים מדים. יו"ר מועצה אזורית שומרון יוסי דגן, ח"כ צבי סוכות ואחרים גינו את ההתפרעויות. דגן אף הוסיף כי מדובר ב"נוער שמגיע מכל הארץ לשומרון כדי לחפש בלאגן ואלימות - אל תבואו לשומרון, אתם לא רצויים כאן". בסטטיסטיקה של 1945 צוין ששטח הכפר הוא 6,461 דונם, שמתוכם 61 דונם שטח בנוי, 4,731 דונם שטחים חקלאיים, והיתר – 1,669 דונם – אדמות בּוּר. לפי הרש"פ, שטח הכפר כולל 6,354 דונם. לאחר הסכמי אוסלו בשנת 1995, 917 דונם, 14% מאדמות הכפר, סווגו כשטח B, ו-5,437 דונם, 86% מהאדמות, סווגו כשטח C. ישראל הפקיעה 13 דונם מאדמות הכפר לצורך הרחבת היישוב קדומים. צומת ג'ית, סמוך לכפר, הוא צומת הכבישים 55 ו־60 המקשר בין אזור אריאל-קרני שומרון-קדומים צפונה לשבי שומרון, עינב ואבני חפץ, ומזרחה לחווארה וכביש 60 מדרום לשכם. בעקבות האינתיפאדה השנייה אסורה לישראלים הנסיעה מהצומת מזרחה בכביש 55, לעבר שכם. כביש 60 העובר בצומת הוא כביש עוקף שנסלל לאחר חתימת הסכמי אוסלו, כתחליף לכביש המקורי שעבר בתוך שכם. מדיה וקבצים בנושא ג'ית בוויקישיתוף מידע על אתר קריית ג'ית, בארכיון המנדטורי באתר רשות העתיקות הגר שיזף, חודש לפרעות, תושבי ג'ית מפחדים ומתקשים לממן את תיקון נזקי המתנחלים, באתר הארץ, 17 בספטמבר 2024 זאב וילנאי, אריאל - אנציקלופדיה לידיעת א"י, 1976, עמ' 1538 ארליך, "ארבע מנורות שומרוניות בג'ית ובקדום שבשומרון". בתוך: י' רוזנסון וי' שפנייר (עורכים), מנחת ספיר – אסופת מאמרים: מנחות ידידות והוקרה לכבוד יצחק ספיר. אלקנה ורחובות, עמ' 391–402 אשתורי הפרחי, כפתור ופרח, מצוטט אצל וילנאי, עמ' 47 Karmon, Y, An Analysis of Jacotin's Map of Palestine in: Israel Exploration Journal. 10, 1960, עמ' 156 Guérin, V, https://archive.org/details/descriptiongogr04gugoog/page/n206/mode/1up?view=theater Description Géographique Historique et Archéologique de la Palestine (in French). Vol. 2: Samarie, pt. 2.., Paris: L'Imprimerie Nationale, 1875, עמ' 181, 180 Conder, C.R.; Kitchener, H.H., The Survey of Western Palestine: Memoirs of the Topography, Orography, Hydrography, and Archaeology. Vol. 2., London: Committee of the Palestine Exploration Fund, 1882, עמ' 163 .Barron, J.B., ed, Palestine: Report and General Abstracts of the Census of 1922, Government of Palestine., 1923, עמ' 24 جيت - Jit (ג'ית), באתר palestineremembered, ‏2007 Government of Palestine, Department of Statistics, Village Statistics, April, 1945, 1945, עמ' 18 Government of Jordan, Department of Statistics, First Census of Population and Housing. Volume I: Final Tables; General Characteristics of the Population, 1964, עמ' 25 פליקס פריש ואפרת וייס, צה"ל פינה 10 מתנחלים ממאחז ליד חוות מעון, באתר ynet, 11 באוקטובר 2002 עלי ואקד ואפרת וייס, פלסטינים: מתנחלים עקרו לנו 200 שתילי זית, באתר ynet, 3 בפברואר 2008 עלי ואקד ושמוליק גרוסמן, עימות בחוות גלעד: "המתנחלים הכו מול החיילים", באתר ynet, 12 במרץ 2010 עמירה הס, הפיגועים בגדה שעליהם לא שמעתם, באתר TheMarker‏, 28 באוקטובר 2013 מתנחלים חסמו צומת, עצרו רכבים פלסטינים ושרפו שדה, באתר מגפון ניוז, ‏12 באוגוסט 2020 לאחר שעות של מאבק: מחסום ג'ית נפתח, באתר הקול היהודי, ‏7 במרץ 2024 מתנחלים הציתו רכוש בכפר ליד שכם; פלסטיני נהרג, ישראלי נעצר, באתר חדשות 13, 15 באוגוסט 2024 עינב חלבי, אלישע בן קימון, פורעים יהודים הרגו פלסטיני והציתו כלי רכב בכפר בשומרון, באתר ynet, 16 באוגוסט 2024 הגר שיזף, ג'קי חורי, יהונתן ליס ונעה שפיגל, מתנחלים פשטו על כפר בגדה, פלסטיני נורה למוות; נתניהו: "האחראים יועמדו לדין", באתר הארץ, 15 באוגוסט 2024 הגר שיזף, חודש לפרעות, תושבי ג'ית מפחדים ומתקשים לממן את תיקון נזקי המתנחלים, באתר הארץ, 17 בספטמבר 2024 103FM, ח"כ צבי סוכות על ההתפרעויות בג'ית: "זו פשיעה חמורה, תופעה סופר שולית", באתר ערוץ 7, 18 באוגוסט 2024 רן בנימיני, ההתפרעות בכפר ג'ית | יוסי דגן מתנער מהמתפרעים: "רובם לא מפה, בז להם", באתר כאן – תאגיד השידור הישראלי, 16 באוגוסט 2024 The Applied Research Institute – Jerusalem, Jit Village Profile, 2013